ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት መንግስቲ ክልል ትግራይ ንሰላማዊ ዝርርብ ቅሩብ ምዃኑ ኣፍሊጡ 9 ሕዳር 2020 ርእሰ ምምሕዳር መንግስቲ ክልል ትግራይ ዶክተር ደብረጽዮን ገ/ሚካኤል፡ እቲ ኣብ ኢትዮጵያ ተፈጢሩ ዘሎ ቅልውላው ብሕብረት ኣፍሪቃ ብሰላማዊ ዘተ መዕልቦ ክረክብ ከምዝደሊ ኣፍሊጡ። ኣብ መንጎ ሓይልታት ጸጥታ ፌዴራልን ክልል ትግራይን፡ ቅሉዕ ኲናት ካብ ዝጅመር ሻድሻይ መዓልቱ ኣቑጺሩ ኣሎ። ዶክተር ደብረጽዮን ገብረሚካኤል፡ እቲ ኣብ ትግራይ ተኸሲቱ ዘሎ ቅልውላው ኣብ መላእ ሃገር ኲናት ሕድሕድ ከስዕብ ከምዝኽእል ብምስጋእ እዩ እቲ ጸገም ብሰላማዊ ዘተ ክፍታሕ ዝተላበወ። 'ቤትምኽሪ ፌደሬሽን ንመረጻ ትግራይ ዝዕንቅፍ ውሳነ እንተሕሊፉ ኲናት ከምዝኣወጀ እዩ' - ክልል ትግራይ ኤምባሲታት ኣመሪካን እንግሊዝን፡ ኣብ ትግራይ ተፈጢሩ ዘሎ ጎንጺ ክሃድእ ተማሕጺኖም ዶክተር ደብረጽዮን ገ/ሚካኤል፡ ብ 6 ሕዳር፡ ንኣቦ መንበር ሕብረት ኣፍሪቃን ፕረዚደንት ደቡብ ኣፍሪቃን ኣብ ዝጸሓፎ ደብዳበ፡ እቲ ሃገራዊ ዘተ ብመሪሕነት እቲ ሕብረት ክካየድ ከምዝደሊ'ውን ሓቢሩ። እቲ ዝርርብ፡ ኩሎም ዝምልከቶም ሓይልታት ፖለቲካን ሲቪካዊ ማሕበራትን ዘካተተ ክኸውን ድማ ኣስሚርሉ። እንተኾነ፡ በወገን መንግስቲ ፌዴራል፡ እቲ ጎንጺ ብዘተ ክፍታሕ ድሌት ዘለዎ ኣይመስልን። ቀዳማይ ሚኒሰተር ኣብዪ ኣሕመድ፡ ትማሊ ብቋንቋ እንግሊዝ ኣብ ዝሃቦ መግለጺ ኣብ ልዕሊ ትግራይ ዝወስዶ ዘሎ ስጉምቲ ንክዛዘም ከም ዝሰርሕ ኣፍሊጡ። "ገበነኛታት ኣኽበርቲ ሕጊ መሲሎም ካብ ተሓታትነት ሕጊ ከምልጡ ኣይኽእሉን" ክብል ድማ ንዝርርብ ድልው ዘይምዃኑ ኣንፊቱ። መግለጺ ውድብ ሕቡራት ሃገራት ውድብ ሕቡራት ሃገራት ኣብ 8 ከባብታት ኲናት ይካየድ ከምዘሎ እዩ ዝሕብር። ምስዚ ኲናት ብዝተኣሳሰር፡ ኣስታት 9 ሚልዮን ህዝቢ ክመዛበል ከምዝኽእል'ውን ኣጠንቂቑ እዩ። ናብ ትግራይ ዝወስዱ መንገድታት ዕጽዋት ምዃኖምን፡ ከምኡ'ውን ቴሌፎን ኮነ ኢንተርኔት ዕጽው ስለዝኾነ፡ ረድኤት ናብቲ ከባቢ ዝበጽሐሉ ኣገባብ ከምዘየለ ኣፍሊጡ። ኣብቲ ኲናት ብዙሓት ህይወቶም ከምዝሰኣኑን፡ ተደጋጋሚ ደብዳበ ኣየር ይካየድ ከምዘሎን ሓቢሩ። ምዕባለታት እቲ ኲናት እንታይ ይመስል?
